SKRIFTLIG FORESPØRGSEL E-1442/01

af Monica Frassoni (Verts/ALE) til Kommissionen

(17. maj 2001)

Om: Fabrik til fremstilling af affaldsbaseret brændsel i Gallicano (Lucca), Italien

En fabrik til fremstilling af affaldsbaseret brændsel i Gallicano (Lucca) er blevet delvist finansieret af strukturfondene (mål 5 b) til trods for den omstændighed, at sådanne anlæg har stor miljømæssig indvirkning, særlig i et område, der som dette har betydelig naturmæssig og kulturel værdi. Det er klart, at etableringen af sådanne fabrikker i et område, hvor genvinding og sortering af affald kun finder sted i ringe omfang, ikke stemmer overens med Fællesskabets politik for forvaltning af affald.

Vurderer Kommissionen generelt udelukkende, om projekterne stemmer overens med Fællesskabets lovgivning, eller tager den desuden hensyn til, om de opfylder den relevante prioritering i fællesskabspolitikkerne?

Hvorledes sikrer Kommissionen, at traktatens artikel 6 gennemføres korrekt, og at miljøbeskyttelseskrav integreres i andre EU-politikker på et realistisk og regelmæssigt grundlag?

Har Kommissionen gjort sig klart, at det vil forværre nedbrydningen af miljøet betydeligt, hvis der bevilges samfinansiering, hver gang der er formel overensstemmelse med den relevante miljølovgivning, selv om der er stor miljømæssig indvirkning?

Er Kommissionen enig i, at projekter ikke bør erklæres for støtteberettigede, blot fordi de stemmer overens med den gældende lovgivning, men at der også bør tages hensyn til specifikke politiske retningslinjer og en række andre væsentlige aspekter, ikke mindst vedrørende det hensigtsmæssige i at etablere visse typer industrianlæg i særlige områder?

Svar afgivet på Kommissionens vegne af Michel Barnier

(30. juli 2001)

I forbindelse med strukturfondenes programmeringsproces indsender de nationale og regionale myndigheder en regional udviklings- eller omstillingsplan til Kommissionen. I planen beskrives udviklingsprioriteterne for de pågældende områder og sektorer i henhold til de forskellige målsætninger. Kommissionen bedømmer planen og forhandler med de kompetente myndigheder om et programmeringsdokument i form af et flerårigt operationelt program (OP) eller et samlet programmeringsdokument (SPD).

I bedømmelsen af planen og forhandlingerne om programmerne kontrollerer Kommissionen bl.a., at udviklingsstrategien og beskrivelsen af prioriteter og foranstaltninger overholder Fællesskabets miljølovgivning og -politik, herunder integration af miljøbeskyttelseskrav i sektorprioriteterne ud fra et bæredygtigt udviklingsperspektiv. Hvad angår især affaldsforanstaltningerne, skal projekter, hvortil der ydes støtte fra strukturfondene, følge de regionale og lokale affaldsforvaltningsplaner, der er udarbejdet i henhold til Fællesskabets direktiver og politik om affald.

I overensstemmelse med EF-traktatens artikel 6 (tidligere artikel 3 c) er integrationen af den miljømæssige dimension i strukturfondene blevet yderligere styrket i programmeringsperioden for 2000-2006 med inddragelsen af en forudgående miljøevaluering, der danner grundlag for udarbejdelsen af de planer og programmer, den skal være en del af.

Når Kommissionen har godkendt et OP eller et SPD, er det de kompetente myndigheders ansvar at gennemføre det. I henhold til strukturfondenes bestemmelser(1) er det disse myndigheder, der udvælger projekterne. De skal dog sikre, at projekterne stemmer overens med Fællesskabets lovgivning og politikker.

Hvad angår fabrikken til brændselsaffald i Gallicano (Lucca), har de regionale myndigheder, som er ansvarlige for mål 5b i programmeringsperioden for 1994-1999, påvist, at projektet blev udvalgt i overensstemmelse med kriterierne for foranstaltning 6.1 i følgende SPD: Interventi per l'organizzazione della raccolta, recupero ed innocuizzazione dei rifiuti di risulta da attività produttive.

Desuden følger denne fabrik åbenbart affaldsforvaltningsplanen, der er blevet udarbejdet i henhold til Fællesskabets direktiver og politik om affald, og den er behørigt tilladt i henhold til direktiv 75/442/EØF af 15. juli 1975 om affald(2).

Da fabriksejeren har anmodet om at øge kapaciteten til over 100 tons/dag, er projektet i øjeblikket genstand for en VVM-analyse i henhold til Rådets direktiv 85/337/EF af 27. juni 1985 om vurdering af visse offentlige og private projekters indvirkning på miljøet(3), ændret ved Rådets direktiv 97/11/EF af 3. marts 1997(4).

(1) EFT L 161 af 26.6.1999.

(2) EFT L 194 af 25.7.1975.

(3) EFT L 175 af 5.7.1985.

(4) EFT L 73 af 14.3.1997.